子由生日以檀香觀音像及新合印香銀篆盤爲壽
作者：蘇軾
朝代：宋

paragraphs: 旃檀婆律海外芬，西山老臍柏所薰。
香螺脫黶來相羣，能結縹緲風中雲。
一燈如螢起微焚，何時度盡繆篆紋。
繚繞無窮合復分，綿綿浮空散氤氳，東坡持是壽卯君。
君少與我師皇墳，旁資老聃釋迦文。
共厄中年點蠅蚊，晚遇斯須何足云。
君方論道承華勛，我亦旗鼓嚴中軍。
國恩未報敢不勤，但願不爲世所醺。
爾來白髮不可耘，問君何時返鄉枌，收拾散亡理放紛。
此心實與香俱焄，聞思大士應已聞。